作者:白居易
標題:奉和裴令公新成午橋莊綠野堂即事
內容:舊徑開桃李，新池鑿鳳凰。只添丞相閣，不改午橋莊。遠處塵埃少，閑中日月長。青山為外屏，綠野是前堂。引水多隨勢，栽松不趁行。年華玩風景，春事看農桑。花妒謝家妓，蘭偷荀令香。遊絲飄酒席，瀑布濺琴床。巢許終身穩，蕭曹到老忙。千年落公便，進退處中央。